
UTVIDELSE AV FELLINGSTILLATELSER I LESJA OG DOVRE KOMMUNER GJELDENDE FRA OG MED  14 AUGUST TIL OG MED 1 SEPTEMBER 2002. 

Det vises til foranstående fellingstillatelse for vestområdet i Lesja datert 07.08.02, og fellingstillatelse for Skogseterområdet/Bergsgrenda  sankelagsområde i Dovre av 31.07.02.

Disse tillatelsene utvides til også å omfatte:

1: Reindøl sankelagsområde avgrenset av Jora elv i sør og vest, av Løypesbekken/Kjelsungbandet/Kjelsungbekken i nord, og grøna elv i øst.  Aksjonsområdet kan bli utvidet til også å gjelde Jora beitelags område ( øst for grøna elv ) dersom aktuell skadevolder i Reindølsfjellet trekker østover.

2: Einbuggdalen beitelags område avgrenset av innmarka på strekningen mellom Hjellåe og Einbugga. I sør og øst grenser området mot Bergsgrenda sankelags område, og i nord/nord - vest går grensa i grove trekk fra Hjellåe til Hardbakken, videre til Haustgravhøin, Fokstuguhøe og Halvfarhøe.

Aksjonsområdet kan bli utvidet til også å gjelde Hardbakken beitelagsområde dersom aktuell skadevolder trekker videre nord/vestover.

Grunnlaget for fellingsaksjon i Reindøl sankelagsområde går fram av vedlegget ”Kadaveroversikt for Reindøl sankelags beiteområde pr. 11. August 2002,” oppstilt av områdeansvarlig tilsynsperson, Rolf Sørumgård Lesja datert 12.08.02.

Innenfor området er det altså funnet 25 kadaver hvorav 16 har jerv som dødsårsak. I tillegg har 3 kadaver usikker dødsårsak pga manglende hode/nakke. Det er liten tvil om at det nå er stor jervaktivitet i dette området, trolig av to individer,og at ytterligere tap kan ventes. Det er fire saueeiere som har sau i området. Disse har sammen med tilsynspersonen jevnlig rapportert om stor manko i lammetallet etter kodemerkinga. I detaljregistrering 06.08, fant R.Sørumgård en manko på 15 lam fordelt på 9 mindre flokker der sum lammetall skulle vært 45, altså en manko på 33,3 %. 

Grunnlaget for fellingsaksjonen i Einbuggdalen sankelagsområde er 12 kadaverfunn i dagene 6 til 11 august. Også her er det betydelig svikt i lammetallet etter kodemerkinga.

Einbuggdalen grenser til Bergsgrenda/Skogseter-området hvor fellingsaksjon allerede pågar. Utvidelsen til Einbuggdalen er en naturlig konsekvens av nye kadaverfunn i dette område etter samme drapsmønster som har gjort seg gjeldende i Bergsgrenda/Skogseter og Høvringen -området. 

Med denne utvidelsen av fellingstillatelser til å gjelde Reindøl i Lesja, og Einbuggdalen i Dovre, følger det en klar forpliktelse til aksjonslederne (sankelagslederne ) å etablere tilfredsstilende kommunikasjon mellom utøvende aksjonspersonell i områdene og kommunen.

Forutsetningene for aksjonen i Reindøl og Einbuggdalen er for øvrig de samme som for vestområdet i Lesja med hensyn til ledelse, deltagende personell m.m. En viser derfor til foranstående, for øvrig også meddelt sankelagslederne i Lesja og Dovre ved kopi av brev datert 07.08.02.

Lagslederne i Reindøl- og Einbuggdalen sanke/beitelag tilsendes nødvendig antall kopier av DN sitt brev av 31.05.02, for omdeling til aksjonspersonellet.

